ครัวเจ๊ง้อ
“ความสำเร็จไม่มีคำว่าสาย และอายุก็ไม่ใช่ข้อจำกัดของความสำเร็จ”  ประโยคนี้น่าจะเหมาะกับผู้หญิงคนหนึ่งที่ต้นทุนชีวิตไม่ได้สูง แต่ด้วยความรักในสิ่งที่ทำ  จนทำให้เธอกลายมาเป็นผู้ก่อตั้ง “ครัวเจ๊ง้อ” ร้านอาหารชื่อดัง ที่มีรายได้หลักร้อยล้านบาท  เรื่องราวของเธอเป็นอย่างไร
11 ธ.ค. 2561

ครัวเจ๊ง้อ / โดย ลงทุนแมน
“ความสำเร็จไม่มีคำว่าสาย และอายุก็ไม่ใช่ข้อจำกัดของความสำเร็จ”
ประโยคนี้น่าจะเหมาะกับผู้หญิงคนหนึ่งที่ต้นทุนชีวิตไม่ได้สูง แต่ด้วยความรักในสิ่งที่ทำ
จนทำให้เธอกลายมาเป็นผู้ก่อตั้ง “ครัวเจ๊ง้อ” ร้านอาหารชื่อดัง ที่มีรายได้หลักร้อยล้านบาท
เรื่องราวของเธอเป็นอย่างไร
คุณณชนก แซ่อึ้ง หรือที่หลายคนรู้จักในชื่อ เจ๊ง้อ มีชีวิตในวัยเด็กที่ค่อนข้างลำบาก ครอบครัวยากจน จึงไม่มีโอกาสได้เข้าเรียนหนังสือในโรงเรียน โดยต้องช่วยพ่อแม่และพี่สาวขายของเพื่อหาเงินเลี้ยงครอบครัว
พอพ้นจากวัยเด็ก เธอทำมาหากินโดยยึดอาชีพเป็นช่างทำผมและช่างตัดเสื้อ พร้อมทั้งทำซาลาเปาเจขายเป็นเวลาหลายสิบปี แน่นอนว่าในชีวิตนี้ไม่เคยแม้แต่จะฝันว่าจะต้องรวย
แต่จุดเปลี่ยนเกิดจากการที่วันหนึ่งเพื่อนๆ ที่รู้ว่าเธอทำกับข้าวอร่อย แวะมาที่ร้านตัดเสื้อของเธอแล้วทิ้งเงินไว้ให้ เพื่อให้เธอไปซื้อของมาทำอาหารกินกัน
ความอร่อยของอาหารที่เจ๊ง้อทำ จึงทำให้เพื่อนๆ หลายคนยุให้เธอไปเปิดร้านอาหารเองเลย
ช่วงแรกเจ๊ง้อปฏิเสธเพราะเธอคิดว่า เธออายุมากแล้วจึงอาจไม่เหมาะ แต่แล้วเธอกลับมาคิดใหม่ว่า จริงๆ แล้วการทำอาหารเป็นสิ่งที่เธอรักและชอบ และเธอเชื่อว่าไม่ว่าคนเราทำอะไรก็ตาม ถ้ามันเป็นสิ่งที่รักและชอบ สุดท้ายมันจะออกมาดี
พอเรื่องเป็นแบบนี้ จึงทำให้เจ๊ง้อตัดสินใจเปิดร้านอาหารเล็กๆ ขึ้นตรงสี่พระยา ในปี พ.ศ. 2542 และนั่นเป็นเวลาที่เธอเริ่มต้นทำสิ่งที่เธอรัก ณ เวลานั้นเธอมีอายุ 64 ปี..
ครัวเจ๊ง้อสาขาสี่พระยาเป็นสาขาแรกของเจ๊ง้อ โดยหลังจากเปิดได้เพียงไม่กี่เดือน ความอร่อยของอาหารทำให้ลูกค้าหลายคนติดใจในรสชาติฝีมือของเธอ มีการบอกกันปากต่อปากว่าร้านนี้อาหารอร่อย จนทำให้ครัวเจ๊ง้อต้องขยายสาขาในที่สุด
รายได้และกำไรของ ครัวเจ๊ง้อ ในปี 2560
บริษัท ครัวเจ๊ง้อ สี่พระยา จำกัด รายได้ 34.2 ล้านบาท
บริษัท ครัวเจ๊ง้อ สาทร จำกัด รายได้ 33.6 ล้านบาท
บริษัท ครัวเจ๊ง้อ กาญจนาภิเษก จำกัด รายได้ 55.3 ล้านบาท
บริษัท ครัวเจ๊ง้อ นราธิวาสฯ จำกัด รายได้ 23.4 ล้านบาท
บริษัท เจ๊ง้อ พลัส จำกัด รายได้ 20.5 ล้านบาท
บริษัท ครัวเจ๊ง้อ จำกัด รายได้ 19.1 ล้านบาท
บริษัท ครัวเจ๊ง้อ รัชดาภิเษก จำกัด รายได้ 13.5 ล้านบาท
บริษัท ครัวเจ๊ง้อ เสนา จำกัด รายได้ 7.8 ล้านบาท
รายได้รวมทั้งหมดของครัวเจ๊ง้อ เท่ากับ 207.4 ล้านบาท
ใครจะไปคิดว่า จากช่างทำผมและช่างตัดเสื้อคนหนึ่ง มาวันนี้เธอจะสามารถสร้างร้านอาหารที่มีรายได้มากกว่า 200 ล้านบาทต่อปี
ถ้านับจนวันนี้ก็กว่า 19 ปีแล้วที่ผู้หญิงคนนี้หันมาเอาดีทางด้านธุรกิจร้านอาหาร เจ๊ง้อบอกว่า ช่วงแรกที่เปิดร้านนอกจากทำอาหารแล้ว เธอยังลงมาล้างจานเองด้วย และทุกวันนี้เธอก็ยังตื่นตี 5 ทุกวัน ไปจ่ายตลาดเพื่อเลือกวัตถุดิบที่ดีและสดด้วยตัวเธอเอง
นอกจากนี้ ความใส่ใจของเจ๊ง้อถึงขนาดที่ว่า เวลาทำอาหารที่ทอดนั้น ต้องมีการวัดอุณหภูมิกันเลยทีเดียว และหลายครั้งเธอก็จะไปอยู่ที่ร้านตั้งแต่เช้าจนถึง 4 - 5 ทุ่ม เธอบอกว่า ไม่เคยรู้สึกเบื่อที่จะทำอาหารดีๆ ให้ลูกค้ากิน
เรื่องราวของเจ๊ง้อเป็นตัวอย่างที่ดีแก่เราคือ “ความสำเร็จไม่มีคำว่าสาย และอายุก็ไม่ใช่ข้อจำกัดของความสำเร็จ”
มองมาที่ตัวเรา ไม่ว่าวันนี้เราอายุเท่าไร
ลองถามตัวเองว่าเรากล้าที่จะทำในสิ่งที่รัก รักในสิ่งที่ทำ และทำตามความฝันของเราหรือไม่
ถ้าเรายังลังเลหรือยังไม่กล้า ลองเปลี่ยนมุมมองของตัวเราใหม่ ดูตัวอย่างของเจ๊ง้อ แล้วมุ่งมั่นลงมือทำในสิ่งที่เราอยากทำอย่างจริงจัง ไม่แน่เราก็อาจจะประสบความสำเร็จได้เหมือนคนอื่นได้เช่นกัน..
----------------------
ติดตามเรื่องราวของบริษัทที่คุ้นเคยอื่นๆ ได้ที่ blockdit โซเชียลมีเดียรูปแบบใหม่ของคนไทย โหลดฟรี 
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-